Протойерей Димчо Колев оглави празничното богослужение за Второ Възкресение в храм „Въведение Богородично“ в Благоевград (ОБЗОР) – Радио Верига Фокус
Благоевград. Протойерей Димчо Колев оглави празничното богослужение за Второ Възкресение в храм „Въведение Богородично“ в Благоевград. В съслужение с него, всички свещеници прочетоха дванадесетте евангелия от последните часове от живота на Христос. След прочитането на евангелията свещениците излязоха в двора на черквата заедно с част от иконите, след което всички хора започнаха да минават, за да се помажат, да целунат иконите и да оставят червени яйца. Точно в полунощ при настъпването на Великден, християнският символ над Благоевград – 33-метровият кръст, бе озарен в различни цветове, а около него се разнасяха лъчи, като всичко това бе направено с цел възвестяването на Възкресение Христово. Красивата картина можеше да бъде видяна от всяка точка на Благоевград благодарение на специална техника, разположена в основата на мемориала „Памет и вяра”. Освен уникалната светлинна програма, Община Благоевград се бе погрижила и за това всички хора в града да могат да чуят Светата литургия, която бе отслужена от иконом Кирил Котев в съслужение с духовници от храм „Въведение Богородично“ чрез специална аудио система. В Симитли Великден бе отбелязан с литийно шествие и тържествена Света литургия, която продължи през цялата нощ. Проф. Костадин Динчев, фолклорист, посочи, че Великден в основата си има народната подсказка за „Побеждаващата природа“. По думите му и на юг, и на запад и на север, от Югозападна България чак до Черно море и до Дунава, Великден се отбелязва по един и същи начин и винаги се свързва с радостни мигове за хората. „В религиозен план Великден се свързва с възкресението, оживяването отново на Иисус Христос. Самото название Великден означава „Особен ден“. Възкресението се предхожда от Страстната седмица като най-тежки ден от нея е петък, когато е извършено самото разпятие на Христос. В този ден се пресъздава смъртта и погребението на Иисус. Събота пък е тъжен ден, в който не се яде и строго се спазват някои правила, докато свещеника не каже „Христос Воскресе“, а присъстващите не отговорят „Воистина Воскресе““, каза още проф. Динчев. Аделина Стефанова, уредник в храм „Въведение Богородично“, отбеляза, че и днес поздравът „Христос Воскресе“ е запазен, като неговият отговор задължително трябва да е „Наистина Воскресе“, за да потвърдим „чудото на чудесата“. Според отец Стоян Бербатов „Христос Воскресе“ е вик на радост, чрез който изразяваме нашата най-съкровена мечта за вечност и безсмъртие. Зоя Димитрова, уредник в къща – музей „Ванга“ и „Етнографски отдел“ към Исторически музей – Петрич, посочи, че Великден е един от най-светлите християнски празници – символ на победата на доброто над злото, на тържеството на живота над смъртта. Натали СТЕФАНОВА